*Jézus így válaszolt: „Nem ő vétkezett, nem is a szülei, hanem azért van ez így, hogy nyilvánvalóvá legyenek rajta Isten cselekedetei*. (Jn 9,3)

Egyszerű, világos válasz Jézustól. Ez az állapot nem egy bizonyos vétek, bűn következménye. Nem azt akarom ezzel mondani, hogy mind a vak ember, mind a szülei bűntelenek lettek volna, hanem csak azt, hogy ez a vakság nem egy okozati következmény. Miért választotta a Mindenható Isten ezt a megoldást dicsősége kimutatására? Erre a kérdésre én nem tudom választ.

Amit tudok: ez egy reménytelen eset volt. Bár nincs leírva, de talán nem is voltak szemgolyói vagy látóidegei ennek az embernek. Soha nem látott. Ezzel csak azt szeretném hangsúlyozni, hogy nem is biztos, hogy csak „megjavítani” kellett, lehet, hogy teremteni azt, ami eddig nem is létezett. Mert ez (is) Isten cselekedete!

Ami biztos: Jézus látta a helyzetet és látta a megoldást is. Ez minden mai állapotra is igaz, még a Te állapotodra is. Jézus ismer és nyilvánosságra akarja hozni a tetteit mindenki életében, a Tiédben is! *Vadon Gyula*